# דור ה-Z

ציר זמן של הדורות הדמוגרפיים בעולם המערבי. דור ה-Z מוצג בסגול
תצלום משנת 2020 של תלמידות בית ספר מדור ה-Z מצטלמות סלפי בסיור חוץ בפארק לאומי בארצות הברית
תצלום משנת 2022 של בני נוער מפיקים סרטון טיקטוק
**דור ה-Z** (באנגלית: **Generation Z**), "**זומרים**" (באנגלית: **Zoomers**) ו-**iGeneration** הוא הדור הדמוגרפי אשר נולד אחרי דור ה־Y ולפני דור האלפא. לרוב הכוונה לאלה שנולדו בין השנים 1997–2012 - לפי גישה זו נכון ל־2026 בני דור זה הם בסביבות הגילאים 13 עד 29.

דור ה-Z מכונה גם "ילידים דיגיטליים" בשל העובדה שהוא הדור הראשון שגדל בסביבה שבה האינטרנט מהווה חלק בלתי נפרד מחיי היומיום.

אף על פי שמקובל לאפיין את בני דור ה-Z כבעלי תכונות ייחודיות, אין תמיכה מדעית משמעותית לכך שלדורות שונים יש מאפיינים ייחודיים.

בדו"ח משנת 2022, מפקד האוכלוסין של ארצות הברית מגדיר את דור ה-Z כילידי 1997 עד 2013.

## השוואות דוריות

עיתונאים וחוקרים מסתכלים לעיתים על האוכלוסייה דרך העדשה הדורית, ומשתמשים במושגים כמו בומרים, דור ה־Y ודור ה־Z, כדי לאפיין קבוצות גיל שונות. גישה זאת עוזרת לאנשים לעשות סדר ולחוש שייכות לקבוצה. עם זאת, השימוש הנרחב במושגים דוריים הוא בעייתי שכן מתפרסמות ידיעות רבות המוצגות כמבוססות על מחקרים מדעיים, בעוד שהן למעשה קליקבייט. בשל כך חלה עלייה בביקורת ביחס למחקר דורי ובפרט לשימוש בתוויות דוריות.

כשמשווים בין דורות, חייבים לשלוט סטטיסטית בגיל המשתתפים. כלומר, צריך להשוות בין דורות שונים כאשר הם היו בגיל דומה. במחקרים כאלה השאלה אינה אם הנוער של היום שונה מהוריו, אלא אם הנוער של היום שונה מהנוער לפני 30 שנה. אין הרבה מחקרים משווים כאלה, מכיוון שהם דורשים מדידה של אותה התכונה ובאותה הדרך לאורך שנים רבות.

בעיה נוספת במחקרים המשווים בין דורות היא שלעיתים הדורות שונים זה מזה במאפיינים דמוגרפיים. למשל, בארצות הברית האוכלוסייה נהייתה מגוונת יותר מבחינה אתנית עם השנים. שאלונים שהועברו בשנים הקודמות נענו על־ידי מדגמים לבנים יותר, ואילו בשנים האחרונות המדגמים כוללים קבוצות אתניות רבות יותר. אם מוצאים הבדל בעמדות בין השנים הקודמות לבין השנים האחרונות, קשה לדעת אם הם נגרמו בשל הבדלים באופיים של הדורות, או בשל כך שמדובר באוכלוסיות שונות מבחינה אתנית.

עוד בעיה במחקרים המנסים להשוות בין דורות, היא שקבוצה דורית כוללת בדרך־כלל תקופה של 15 עד 18 שנים. מבקרים רבים טוענים שתקופה כזו היא ארוכה מדי וכוללת בתוכה קבוצות רבות ונפרדות.

הקשיים המחקריים האלה לא מחייבים להתעלם מממצאים דוריים, אלא רק להיזהר יותר בפירושם. למרות שהשימוש במושגים דוריים כמו דור ה־X ודור ה־Z הם אטרקטיביים, ייתכן שעדיף להתייחס להבדלים בין קבוצות גיל, ולא להתייחס אליהם כאל הבדלים דוריים. בשל המגבלות הללו, מכון המחקר Pew הצהיר בשנת 2023 שיימנע מהשימוש במושגים דוריים בדוחות אותם הוא מפרסם.

גישה ביקורתית זו משתקפת גם במחקר האקדמי. מעבר למגבלות המחקריות במחקרים דוריים, נראה שאין תמיכה מדעית משמעותית לכך שלדורות שונים ישנם מאפיינים ייחודיים.

## מאפיינים דמוגרפיים

נכון לשנת 2024, דור ה־Z כולל כ-2 מיליארד בני אדם, המהווים 25% מאוכלוסיית העולם. בני ובנות דור ה־Z מהווים כ-17% מהאוכלוסייה באירופה, כ־20% מהאוכלוסייה בארצות הברית, כ-33% מהאוכלוסייה באפריקה שמדרום לסהרה וכ-28% מהאוכלוסייה בדרום אסיה.

בשנת 2030 כוח הקנייה שלהם צפוי לעמוד על 12 טריליון דולר, כך שבפוטנציאל הם יכולים להיות הדור העשיר ביותר בכל אזור בעולם. ההוצאה הממוצעת לנפש של בני ובנות ה־25 ב-2024 (השייכים לדור ה-Z) גבוהה ב־25% בהשוואה להוצאה של דור ה־Y בצפון אמריקה ואירופה באותו הגיל, ובערך פי שניים מאשר באזור אסיה-פסיפיק.

בארצות הברית, דור ה־Z מגוון יותר מבחינה אתנית בהשוואה לדורות הקודמים: 52% לבנים, 25% היספנים, 14% שחורים, 6% אסייאתיים, ו־5% אחרים. בהשוואה לנתונים של דורות אחרים כאשר היו בגילם של בני דור ה־Z, דור ה־Z מסתמן כדור משכיל יותר, עם אחוזים גבוהים יותר של סיום תיכון ורישום ללימודים אקדמיים.

## מאפיינים טכנולוגיים

תצלום משנת 2016 של תלמידות תיכון מצלמות תמונה קבוצתית. הצעירים במאה ה-21 תלויים מאוד במכשירים הניידים שלהם.
דור ה-Z מאופיין כדור שבו הטכנולוגיה נגישה מגיל הינקות (תמונה מ-2008)
תצלום משנת 2011 של שתי ילדות. הילדה משמאל משחקת בקונסולת המשחקים הניידת נינטנדו DS והילדה מימין משתמשת בטלפון חכם.
דור ה־Z מאופיין בשימוש נרחב באינטרנט. בני הדור ידועים בכך שהם עובדים, קונים, יוצרים קשרים חבריים וזוגיים ברשת. באסיה, בני הדור מבלים 6 שעות או יותר בטלפונים הניידים. סקר מקינזי משנת 2022 שנערך על 42,000 איש מ־26 מדינות מצא שדור ה־Z הביע רגשות שליליים יותר ביחס לרשתות החברתיות. עם זאת, בדוח לא נמצאו הבדלים בין דור ה־Z לבין הדורות הקודמים בשימוש ברשתות חברתיות או הדיווח על השלכות חיוביות ושליליות מהפעילות ברשתות החברתיות.

במהלך המאה ה־21 חלה עלייה בדיכאון, חרדה, מצוקה נפשית ואובדנות אצל בני נוער במדינות רבות. העלייה ניכרת במיוחד בקרב בנות. יש לכך סיבות רבות פוטנציאליות. יש חוקרים כמו ג'ונתן היידט המייחסים את השינוי הזה לשימוש המוגבר ברשתות החברתיות. עם זאת, רוב מאמרי הסקירה בתחום מתארים את הקשר בין השימוש במדיה חברתית לבין בריאות נפשית הוא חלש או לא עקבי. ניתוח נתונים משנת 2024 שהתבסס על מעל 350,000 איש מצא שהקשר בין השימוש בטכנולוגיה דיגיטלית לבין רווחה נפשית בקרב מתבגרים קטן, ויכול להסביר פחות מ־0.4% מהשונות ברווחה הנפשית.

## מאפיינים תעסוקתיים

בספרות הפופולרית, מקובל לטעון שלדורות שונים ישנם מאפיינים תעסוקתיים ייחודיים. למרות זאת, אין לכך תמיכה מדעית משמעותית. מחקר מטא-אנליזה שבחן 20 מחקרים לא מצא הבדלים שיטתיים ומשמעותיים בין הדורות בשביעות רצון בעבודה, מחויבות ארגונית וכוונות תחלופה. דוח קונצנזוס של האקדמיות הלאומיות למדעים, להנדסה ולרפואה של ארצות הברית טען:

>
> יתכן שממצאים רבים המיוחסים לפערי דורות מייצגים בעצם שינויים כלליים במאפיינים של מקומות העבודה, או הבדלים בין אנשים ככל שהם מתבגרים וצוברים נסיון.
>
>
>
> — הוועדה לבחינת נושאים דוריים בניהול כוח עבודה ונהלי תעסוקה. האקדמיות הלאומיות למדעים, להנדסה ולרפואה של ארצות הברית.
>

מחברי הדוח מסכמים זאת כך:

>
> חלק מהחוקרים השתמשו במערכי מחקר רב-שכבתיים למידע מקונן. שיטות אלה משלבות ומנתחות מידע מאנשים בגילים שונים שנאספו בנקודות זמן שונות. למערכי מחקר כאלה ישנם יתרונות משמעותיים על פני מערכי מחקר אחרים, בכך שהם יכולים להבחין בין אפקטים של גיל, תקופה וקבוצת גיל. מחקרים כאלה מצאו מעט עדויות להבדלים דוריים בערכי עבודה. במקום זאת, העדויות מצביעות על אפקטים תקופתיים ברורים הרומזים לכך שהשינויים מיוצגים בכוח העבודה באופן רחב, ולא בדור מסוים של עובדים.
>
>
>
> — הוועדה לבחינת נושאים דוריים בניהול כוח עבודה ונהלי תעסוקה. האקדמיות הלאומיות למדעים, להנדסה ולרפואה של ארצות הברית.
>

מחקרים שאפיינו את בני דור ה־Z בשוק העבודה מנסים לזהות במה הם שונים מהמבוגרים, אך לא ברור אם ההבדלים הללו קשורים לגילם הצעיר או לדור בו הם גדלו. בחלק מהסקרים מתקבלות תוצאות סותרות. למשל, סקר אמריקאי של חברת מקינזי מצא שבהשוואה למבוגרים, לבני דור ה־Z יש סיכוי גבוה יותר לעבוד כעצמאים או לעבוד במספר עבודות במקביל. הם פחות מאמינים שחוסר הוודאות הכלכלי שלהם יסתיים, והם פסימיים יותר ביחס לסיכוייהם לרכוש בית או לצאת לפנסיה. סקר של חברת דלוייט, לעומת זאת, לא מצא הבדלים בולטים בין רמת האופטימיות של בני דור ה־Z לבני דור ה־Y. במקרה של אופטימיות ביחס למצבם הכלכלי, דור ה־Z היה אופטימי יותר מאשר דור ה־Y.

בניגוד לטענה המקובלת, לא נמצא שלדור ה־Z חשובה יותר משמעות בעבודה מאשר לדור ה־Y, למעשה, התוצאה הייתה הפוכה. עבור שני הדורות, איזון עבודה חיים הוא השיקול העליון בבחירת מקום עבודה.

בסקר שערכה ב-2025 חברת פייבר בקרב 12,000 משיבים בני דור ה-Z והאלפא מרחבי העולם, השיבו 42% כי הם שמים דגש על גמישות בשעות העבודה. מקרב בני דור ה-Z שהשיבו לסקר, 67% העידו על עצמם כי הם מעדיפים ריבוי מקורות הכנסה על פני מקור הכנסה יחיד, וכי אינם סבורים שמקור הכנסה יחיד יביא להם ביטחון כלכלי. 38% מהמשיבים לסקר עבדו כפרילנסרים או תכננו לעשות זאת כדי ליצור לעצמם מקור הכנסה נוסף.

## מאפיינים פסיכולוגיים

ייתכן שלדור Z הצעיר ישנם מאפיינים פסיכולוגיים ייחודיים ביחס לקבוצות הגיל המבוגרות יותר. גם אם כן, לא ברור אם המאפיינים האלה קשורים לגילם של בני הדור, או לדור בו הם גדלו. לעיתים גם נמצאות תכונות סותרות בקרב בני הדור. דוח מקינזי מצא שבני הדור פרגמטיים יותר מהמבוגרים אך גם אידיאליסטים יותר ממנו. הם אינדיבידואליסטים יותר, אך חשוב להם יותר מהמבוגרים להשתייך לקהילה תומכת.

בדוח הן נמצאו כמה הבדלים בין הצעירים למבוגרים. נמצא שבהשוואה למבוגרים הם יותר פעילים פוליטית וחברתית, במיוחד ברשתות החברתיות. בהשוואה למבוגרים, הרווחה הנפשית הרגשית והחברתית של בני דור ה־Z נמוכה יותר. ממצאים אלה מדווחים גם בספרות האקדמית.

העמדות של דור ה־Z ביחס לנושאים חברתיים ומדיניות דומות מאוד לאלה של דור ה־Y. בניגוד לטענה המקובלת, לא נמצא שלדור ה־Z חשובה יותר קיימות ושמירה על הסביבה בהשוואה לדור ה־Y. עמדות שני הדורות היו דומות.

## ראו גם

* ביטויי סלנג של דור ה-Z ודור האלפא
* דור הבייבי בום
* דור ה-X
* דור ה-Y
* דור האלפא

## לקריאה נוספת

* עמית קפלן, ענת הרבסט-דבי ומירי אנדבלד, תעסוקת בני ובנות נוער בישראל: תובנות מדור ה-Z, **חברה ורווחה** מ"ה (2), 2025, עמ' 207-234

## קישורים חיצוניים

 מדיה וקבצים בנושא **דור ה-Z** בוויקישיתוף
* שחר סמוחה, ‏כך ייראה העתיד של הדור שמחובר כל הזמן לאינטרנט, באתר גלובס, 28 באוגוסט 2014
* אלדר חבושה, מצלמים סלפי ומאבדים את עצמם, באתר הארץ, 14 בדצמבר 2015
* מלי אלקובי, דור ה-Z מגיע לעבודה, באתר TheMarker‏, 25 בדצמבר 2011
* יעקב אופיר, פסיכולוגיה במרחב הווירטואלי, בלוג-הפסיכולוג שלי.
* ויקי אוסלנדר, ‏מנומנמים, מפונקים ואנוכיים? לא ממש: דור ה-Z נכנס לשוק העבודה ויש לו תוכניות לשנות את העולם, באתר גלובס, 12 ביולי 2019
* Alexandra Levit, The Future of Education According to Generation Z

## הערות שוליים

| הדורות הדמוגרפיים בעולם המערבי לאחר שנת 1860 על ציר הזמן |
| --- |
| 1860–1869 | 1870–1879 | 1880–1889 | 1890–1899 | 1900–1909 | 1910–1919 | 1920–1929 | 1930–1939 | 1940–1949 | 1950–1959 | 1960–1969 | 1970–1979 | 1980–1989 | 1990–1999 | 2000–2009 | 2010–2019 | 2020–2029 | 2030–2039 |
| דור המיסיונרים | הדור האבוד | דור מלחמת העולם השנייה | הדור השקט | דור הבייבי בום | דור ה-X | דור ה-Y | דור ה-Z | דור האלפא | דור הבטא |
| \* הערה חשובה - לא קיימת חלוקה ברורה ומוסכמת לתאריכים מדויקים שמפרידים בין דורות. בעוד שחוקרים מסוימים מעדיפים להתבסס על טווח זהה של שנים בחלוקה לדורות, אחרים מעדיפים להתבסס על אירועים מכוננים, ואחרים מסתמכים על מקרי קיצון של שיעורי הלידה. החלוקה המפורטת לעיל היא אחת מהחלוקות הנפוצות יותר |